google/wiki40b huggingface dataset:
Στόμιο Μεσσηνίας

Τοποθεσία

Ο οικισμός βρίσκεται βορειοδυτικά των Φιλιατρών σε υψόμετρο 25 μέτρα από τη θάλασσα. Βρέχεται από τα νερά του Ιονίου Πελάγους και απέχει περίπου 3,5 χιλιόμετρα από τα Φιλιατρά.

Ιστορία

Η περιοχή του Στομίου φέρει ίχνη κατοίκησης από την Εποχή του Χαλκού, καθώς έχουν βρεθεί, σε ανασκαφική έρευνα, διάφορα ευρήματα της περιόδου αυτής.
Το Στόμιον είναι οικισμός, ο οποίος αναγνωρίστηκε το 1981 και προσαρτήθηκε στον τότε Δήμο Φιλιατρών, ενώ από το 1997, στα πλαίσια των αλλαγών που επήλθαν στη τοπική αυτοδιοίκηση, μέσω του σχεδίου «Καποδίστριας», μέχρι και το 2010 παρέμεινε διοικητικά στον κατηργημένο Δήμο Φιλιατρών. Από το 2011, μετά τις νέες αλλαγές του σχεδίου «Καλλικράτης» ανήκει πλέον στον νέο Δήμο Τριφυλίας. Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας.

Ανασκαφική έρευνα στο Στόμιο

Σε δοκιμαστική ανασκαφική έρευνα, το 1986, στη θέση Στόμιο, λίγο πιο νότια από τον οικισμό και κοντά στον ποταμό των Φιλιατρών, η αρχαιολόγος Γεωργία Χατζή – Σπηλιοπούλου επιβεβαίωσε τις προηγηθείσες επιφανειακές ενδείξεις, για εγκατάσταση της εποχής του Χαλκού, τις οποίες είχαν αναφέρει οι Αμερικανοί αρχαιολόγοι, W. Mc Donald και R. Hope Simpson. Διάφορα θραύσματα πίθων και αγγείων, διακοσμημένων με χρωματιστά όστρακα και άλλα χειροποίητα πήλινα οικιακά σκεύη τα οποία βρέθηκαν εκεί, χρονολογούνται κατά την Πρωτοελλαδική περιόδο. Για τη θέση αυτή αναμένεται, μελλοντικά, περαιτέρω συστηματική έρευνα.

Κτίρια και αξιοθέατα

Ο οικισμός αποτελείται κυρίως από αγροικίες και εξοχικά και δεν διαθέτει κτίρια διαφόρων κοινωνικών δραστηριοτήτων, καθώς οι καθημερινές ανάγκες των κατοίκων εξυπηρετούνται συνήθως στα Φιλιατρά. Σε κοντινή απόσταση από τον οικισμό προς τα δυτικά υπάρχει το εκκλησάκι του Αγίου Χριστοφόρου και προς τα ανατολικά το εκκλησάκι του Αγίου Δημητρίου. Από τα αξιοθέατα του οικισμού, ως πιο σημαντικό θεωρείται η κοντινή παραλία του. Στην περιοχή του οικισμού υπάρχουν επίσης διάφορες τουριστικές εγκαταστάσεις με ενοικιαζόμενα δωμάτια-διαμερίσματα.

Παραλία Στόμιο

Σε κοντινή απόσταση από το χωριό προς τα δυτικά βρίσκεται η Παραλία του Στομίου, η οποία διαθέτει αμμουδιά σε έναν κλειστό κόλπο που περιβάλλεται από πράσινο. Η Παραλία Στόμιο θεωρείται από τους κατοίκους της ευρύτερης περιοχής, ως η κύρια επιλογή για επισκέπτες και ξένους τουρίστες, οι οποίοι θέλουν να κολυμπήσουν σε πεντακάθαρα νερά και να απολαύσουν, με ελεύθερη παραμονή ή οργανωμένη υποδοχή σε διάφορα σημεία της, μια χρυσαφένια αμμουδιά, από τις πιο γνωστές, των δυτικών παραλιών του νομού.
Γενικές εκλογές στην Αργεντινή 2015

Στην Αργεντινή διεξήχθησαν γενικές εκλογές στις 25 Οκτωβρίου 2015, με τον δεύτερο γύρο της ψηφοφορίας για πρόεδρο να διεξάγεται στις 22 Νοεμβρίου ανάμεσα στους δύο πρώτους υποψηφίους που προηγήθηκαν στον πρώτο γύρο. Νικητής στον πρώτο γύρο δεν αναδείχθηκε κανείς, αλλά προηγήθηκαν δύο υποψήφιοι, ο κυβερνήτης του Μπουένος Άιρες Ντανιέλ Σιόλι και ο Μαουρίσιο Μάκρι. Προηγήθηκαν οι προκριματικές εκλογές στις 9 Αυγούστου 2015. Η αντιπολίτευση κέρδισε τις ταυτόχρονες εκλογές για κυβερνήτες. Η Μαρία Εουχένια Βιδάλ εξελέγη ως η πρώτη γυναίκα κυβερνήτης του Μπουένος Άιρες, επικρατώντας του Ανίμπαλ Φερνάντες. Στον δεύτερο γύρο πρόεδρος εξελέγη ο Μαουρίσιο Μάκρι, επικρατώντας του Σιόλι με οριακή πλειοψηφία. Ο Μάκρι ορκίστηκε πρόεδρος στις 10 Δεκεμβρίου 2015.

Πλαίσιο

Η πρόεδρος Κριστίνα Φερνάντες ντε Κίρχνερ επανεξελέγη το 2011. Καθώς το Σύνταγμα της Αργεντινής δεν επιτρέπει περισσότερες από 2 συνεχείς θητείες, αρκετοί πολιτικοί από το Μέτωπο για τη Νίκη (FPV) σύμφωνα με φήμες ετοιμάζονταν για αναθεώρηση του συντάγματος με σκοπό να επιτραπούν επανεκλογές χωρίς περιορισμό. Η ιδέα εκείνη συνάντησε την σθεναρή αντίσταση wτων κομμάτων της αντιπολίτευσης. Στις ενδιάμεσες εκλογές του 2013 το FPV απέτυχε να κερδίσει την πλήρη πλειοψηφία, διαλύοντας κάθε ελπίδα για συνταγματική αναθεώρηση.

Εκλογικό σύστημα

Η εκλογή του προέδρου γίνεται με τη χρήση ψηφοδελτίων, έναν σύγχρονο τύπο του συστήματος με 2 γύρους. Αυτό σημαίνει ότι ένας υποψήφιος θα κερδίσει αν συγκεντρώσει το 45% των ψήφων ή εάν λάβει το 40% των ψήφων και 10 ποσοστιαίες μονάδες περισσότερες από τον υποψήφιο της δεύτερης θέσης. Η ψηφοφορία είναι υποχρεωτική για τους πολίτες ηλικίας από 18 ως 70 ετών. Αν και το δικαίωμα ψήφου επεκτάθηκε και για τους 16χρονους και για τους 17χρονους, για τους τελευταίους η ψήφος δεν ήταν υποχρεωτική στις εκλογές του 2015.
Τα 130 μέλη της Βουλής των Αντιπροσώπων εξελέγησαν από 24 πολυεδρικές περιφέρειες με βάση τις 23 επαρχίες της Αργεντινής και στο Μπουένος Άιρες. Η κατανομή των εδρών έγινε με τη μέθοδο Ντ' Οντ και αναλογικά. Για να εισέλθει ένα κόμμα στη βουλή έπρεπε να συγκεντρώσει τουλάχιστον το ποσοστό του 3%. Τα 24 μέλη της Γερουσίας σε τριεδρικές περιφέρειες με τη χρήση του συστήματος κλειστών λιστών. Το κόμμα που συγκέντρωσε τις περισσότερες ψήφους κέρδισε 2 έδρες και το δεύτερο κόμμα κέρδισε μία.
Τα κόμματα και οι συνασπισμοί έδωσαν τα δικά τους ψηφοδέλτια, τα οποία οι ψηφοφόροι έβαλαν σε σφραγισμένο φάκελο. Ωστόσο, οι εκλογείς μπορούσαν να κόψουν τα ψηφοδέλτια και να τα τοποθετήσουν σε διαφορετικούς τομείς από διαφορετικά κόμματα εντός του φακέλου σε περίπτωση που ήθελαν να ψηφίσουν για διαφορετικούς υποψηφίους ή λίστες για διαφορετικές θέσεις.

Κογκρέσο

Στη Βουλή, το κυβερνών κόμμα έχασε την απόλυτη πλειοψηφία παίρνοντας 114 έδρες. Ωστόσο, διατήρησε τον απόλυτο έλεγχο της Γερουσίας, αυξάνοντας μάλιστα τη δύναμή του: από τις συνολικά 72 έδρες, οι περονιστές κατέκτησαν 42 έδρες.
Γιάκοπο Τιέπολο

Δούκας της Κρήτης

Γεννημένος το δεύτερο μισό του 12ου αιώνα διεκδίκησε την θέση του δούκα της Κρήτης (1212) ή Δούκα της Κανδίας κατά την Ιταλική ορολογία. Την περίοδο που κυβέρνησε αμφισβητήθηκε σκληρά από τους Έλληνες υπηκόους του με αποκορύφωμα την ανατροπή και την σύλληψη του από τον Βενετό Δούκα του Αρχιπελάγους Μάρκο Α΄ Σανούδο. Η επιτυχία του ωστόσο ήταν σύντομη, ο στόλος της Βενετίας έφτασε και ανακατέλαβε το νησί.

Δόγης της Βενετίας

Ο Γιάκοπο Τιέπολο εξελέγη δόγης της Βενετίας (6 Μαρτίου 1229) έναν μήνα μετά την παραίτηση του προκατόχου του Πιέτρο Τζιάνι. Στην διαδικασία εκλογής του δημιουργήθηκε πρόβλημα όταν ισοψήφησε με 20 ψήφους με τον αντίπαλο του Μαρίνο Ντάντολο ανιψιό του Ενρίκο Ντάντολο και Άρχοντα της Άνδρου. Το πρόβλημα λύθηκε τελικά με κλήρωση που εξέλεξε τον Γιάκοπο, ο τρόπος εκλογής του τον έφερε σε σκληρή σύγκρουση με την Οικογένεια Ντάντολο που ήταν από τις ισχυρότερες και πιο πλούσιες στην Βενετία. Ο Γιάκοπο αποφάσισε να αποτρέψει παρόμοια περιστατικά στο μέλλον, ανέβασε τους εκλέκτορες σε 41 ώστε να μην δημιουργηθεί ξανά πρόβλημα ισοψηφίας, πριν την άνοδο του υπέγραψε διάταγμα που περιόριζε σημαντικά τις εξουσίες του.

Σύγκρουση με τον αυτοκράτορα Φρειδερίκο Β΄

Παρά την εγκάρδια υποδοχή του αυτοκράτορα Φρειδερίκου Β΄ στην Βενετία (1232) οι σχέσεις της Βενετίας με την Αγία Ρωμαϊκή Αυτοκρατορία χειροτέρευσαν επικίνδυνα (1239), η Βενετία ενώθηκε με την Λομβαρδική Λίγκα και πολέμησε τον σύμμαχο του αυτοκράτορα Εντζελίνο Γ΄ ντα Ρομανό. Στις μάχες που ακολούθησαν ο γιος του δόγη Πιέτρο Τιέπολο συνελήφθη αιχμάλωτος στην μάχη του Κορτενουόβα (27 Νοεμβρίου 1237), μεταφέρθηκε στο κάστρο του αυτοκράτορα στο Τρανί και κρεμάστηκε χειροτερεύοντας περισσότερο τις σχέσεις τους.

Κυβέρνηση

Ο Γιάκοπο Τιέπολο προχώρησε σε σημαντικές αλλαγές στην Βενετία, κωδικοποίησε την νομοθεσία σε πέντε τόμους εργασία που είχε ξεκινήσει ο Ενρίκο Ντάντολο πριν από 50 χρόνια. Ο Τιέπολο δώρισε επίσης γη στο Τάγμα των Δομινικανών και στο Τάγμα των Φραγκισκανών (1234) στην οποία ανεγέρθησαν δυο νέες εκκλησίες : ο Ναός Αγίων Ιωάννου και Παύλου και η Σάντα Μαρία Γκλοριόζα ντέι Φράρι. 
Ο Γιάκοπο Τιέπολο παραιτήθηκε και αποσύρθηκε στην κύρια κατοικία του στο Σαντ'Αγκοστίνο, τα Βενετικά Χρονικά του Αντρέα Ντάντολο καταγράφουν ότι τα ανάκτορα των Δόγηδων έμειναν κλειστά από την παραίτηση του δόγη στις 2 Μαρτίου μέχρι τον θάνατο του στις 19 Ιουλίου. Τάφηκε στον Ναό Αγίων Ιωάννου και Παύλου.
Κυβέρνηση Κωνσταντίνου Κανάρη Μαρτίου 1864

Λειτουργία της κυβέρνησης

Η νέα κυβέρνηση αποτελείτο από σημαντικές ιστορικές προσωπικότητες. Για τον λόγο αυτό αμέσως επιδοκιμάστηκε θερμά από την κοινή γνώμη. 
Ζήτησε μάλιστα και πήρε ψήφο εμπιστοσύνης από την Εθνοσυνέλευση (137 υπέρ - 87 κατά).

Η εκλογή από το σώμα, του Επαμεινώνδα Δεληγεώργη ως προέδρου της Εθνοσυνέλευσης, στις 10 Απριλίου, ο οποίος ανήκε στους «Πεδινούς», εκλήφθηκε από την κυβέρνηση ως αποδοκιμασία της πολιτικής της και την οδήγησε σε παραίτηση.
Το κύριο μέλημα της κυβέρνησης ήταν η προετοιμασία για την ψήφιση του νέου Συντάγματος, και η απρόσκοπτη εκλογή των πληρεξουσίων των Ιονίων νήσων.
Κήνσορας

Οι Κήνσορες ή Τιμητές (censores) ήταν αξίωμα κατά την περίοδο της Ρωμαϊκής Δημοκρατίας. Ήταν ανώτεροι άρχοντες (magistratus maiores), δύο στον αριθμό, χωρίς ωστόσο να έχουν imperium παρά μόνο την censoria potestas (οριοθετημένη κηνσορική εξουσία). Εκλέγονταν για 18 μήνες από την συνέλευση της comitia centuriata (λοχίτιδα εκκλησία), την ανώτατη συνέλευση των Ρωμαίων πολιτών, κάθε πενταετία στην "τιμητική περίοδο". Κήνσορες μπορούσαν να γίνουν Ρωμαίοι πολίτες, αρχικά πατρίκιοι και μετά τη Lex Publilia Philonis (339 π.Χ.) και πληβείοι.
Άλεν Τσάστνετ

Εκπαίδευση

Γεννήθηκε στις 20 Νοεμβρίου 1960. Κατέχει τίτλο B.A. από το Πανεπιστήμιο του Μπίσοπ και Μάστερ MSc από το Αμερικανικό Πανεπιστήμιο.

Επιχειρηματική καριέρα

Ο Τσάστνετ εργάστηκε ως αντιπρόεδρος αγορών και πωλήσεων στην αεροπορική εταιρεία Air Jamaica. Είναι επίσης διευθύνων σύμβουλος στο ξενοδοχείο Κόκο Παλμ.

Πολιτική σταδιοδρομία

Διετέλεσε υπουργός Τουρισμού και Πολιτικής Αεροπορίας και γερουσιαστής από το 2006 ως το 2011.  Ο Τσάστνετ κατήλθε ως υποψήφιος για μία έδρα στο κοινοβούλιο στην περιφέρεια Σουφριέρ στις εκλογές του 2011, αλλά απέτυχε να εκλεγεί. Το 2013 εξελέγη αρχηγός της αντιπολίτευσης με το Κόμμα Ενωμένων Εργατών. Κέρδισε την κοινοβουλευτική έδρα στην περιφέρεια Micoud South στις γενικές εκλογές του 2016. Ορκίστηκε ως πρωθυπουργός στις 7 Ιουνίου 2016.
Η κυβέρνησή του επέζησε πρότασης δυσπιστίας, στις 30 Ιανουαρίου 2019, με ψήφους 11 προς 6.

Προσωπική ζωή

Είναι γιος του επιχειρηματία Μάικλ Τσάστνετ. Είναι παντρεμένος με τη Ρακέλ Ντιμπουλέ-Τσάστνετ (Raquel DuBoulay-Chastanet) και έχουν δύο παιδιά.
Μελίνα Κανά

Βιογραφία

Γεννήθηκε και μεγάλωσε στη Θεσσαλονίκη. Σπούδασε φιλολογία στο Αριστοτέλειο Πανεπιστήμιο Θεσσαλονίκης, απ’ όπου πήρε το πτυχίο της. Με το τραγούδι άρχισε να ασχολείται από τα φοιτητικά της χρόνια. Το 1987 εμφανίστηκε στο Πλατώ της Θεσσαλονίκης, μία συνεργασία που κράτησε τέσσερα χρόνια. Την περίοδο αυτή γνωρίστηκε με τον συνθέτη Σταύρο Κουγιουμτζή και συνεργάστηκε μαζί του. Υπήρξε μαθήτρια του Νίκου Μαμαγκάκη και το καλοκαίρι του 1989 συμμετείχε στις καλοκαιρινές συναυλίες του Νίκου Παπάζογλου. Την περίοδο αυτή γνωρίστηκε με τον Σωκράτη Μάλαμα και αργότερα η γνωριμία αυτή εξελίχθηκε σε μια επιτυχημένη επαγγελματική συνεργασία αφού η Μελίνα Κανά έγινε ευρύτερα γνωστή με το τραγούδι Να βάλω τα μεταξωτά του Σωκράτη Μάλαμα. Προηγήθηκε η πρώτη της δισκογραφική παρουσία, το 1991, στο δίσκο Μυστικά Τραγούδια σε μουσική του Νίκου Μαμαγκάκη και στίχους του Μιχάλη Γκανά.
Η Μελίνα Κανά συνεργάστηκε σε ζωντανές εμφανίσεις με τους Νίκο Παπάζογλου, Νίκο Ξυδάκη, Σωκράτη Μάλαμα, Θανάση Παπακωνσταντίνου, Διονύση Σαββόπουλο, Γιώργο Νταλάρα, Σταύρο Κουγιουμτζή, Χαρούλα Αλεξίου και Μανώλη Ρασούλη. Επίσης, συμμετείχε σε πολυάριθμες περιοδείες στο εξωτερικό και κυρίως στη Γερμανία, το Βέλγιο, την Αμερική και την Ιταλία.
Αθανάσιος Κυζικηνός

Βιογραφικά στοιχεία

Γεννήθηκε στην Κωνσταντινούπολη το 1822. Σχολείο πήγε στην Άνδρο στο Ορφανοτροφείο Καΐρη και στην Αθήνα στο Γυμνάσιο. 
Άρχισε να σπουδάζει Νομική στο Πανεπιστήμιο της Αθήνας, και αργότερα συνέχισε στο Φυσικό τμήμα της Φιλοσοφικής σχολής. Πήγε στο εξωτερικό και συμπλήρωσε τις σπουδές του στην Γκρενόμπλ και πήρε πτυχίο μαθηματικού. 
Άρχισε να δουλεύει σε ιδιωτικό Λύκειο της Γκρενόμπλ ως καθηγητής μαθηματικών και ελληνικών. Επέστρεψε στην Ελλάδα και διετέλεσε καθηγητής των μαθηματικών στο Γυμνάσιο της Τρίπολης για είκοσι χρόνια. Εκλέχτηκε τακτικός καθηγητής των Μαθηματικών στο Πανεπιστήμιο της Αθήνας το 1872.
2292 Σέιλι

Φυσικά χαρακτηριστικά

Τα κυρίως φυσικά χαρακτηριστικά του Σέιλι είναι άγνωστα. Ο Σέιλι περιστρέφεται γύρω από τον εαυτό του μία φορά κάθε 5 ώρες και 7 λεπτά.
Δημήτριος Καραμήτσος (Βλαστιώτης)

Βιογραφικά στοιχεία

Ο Δημήτριος Καραμήτσος γεννήθηκε στα μέσα του 18ου αιώνα στη Μπλάτση (Βλάστη) Εορδαίας της Κοζάνης. Υπήρξε γνωστός κλέφτης της περιοχής Εορδαίας και δρούσε στα όρη Άσκιο, Βόρα και Βέρμιο. Το Μάρτιο του 1822, όταν αποφασίστηκε η ταυτόχρονη επανάσταση Έδεσσας, Νάουσας, Βέροιας και Ολύμπου του ανατέθηκε η φύλαξη των μετόπισθεν, ώστε να εμποδίσει διέλευση Οθωμανικών στρατευμάτων από τη Δυτική Μακεδονία και ιδιαίτερα από το Μοναστήρι προς Έδεσσα και Νάουσα. Έτσι, ο Δημήτριος Καραμήτσος, αναλαμβάνοντας δράση, στρατολόγησε 250 νέους εθελοντές, 150 από την Κατράνιτσα (Πύργοι) και 100 από το Κάτω Γραμματικό. Κατά την ανάβαση του επαναστατικού σώματος του Καραμήτσου στο Βέρμιο, προκειμένου να λάβει επίκαιρη θέση για να ελέγχει τα περάσματα, έδωσε σκληρή μάχη με Οθωμανικό στρατό. Η μάχη διεξήχθη στη θέση Χάνι Μουχαρέμ στο Όστροβο (Άρνισσα) μεταξύ του Δημήτριου Καραμήτσου και του σώματός του και 1.000 Γιουρούκων και Γενίτσαρων της Οθωμανικής Φρουράς του Οστρόβου (Άρνισσας). Μετά από πεντάωρη σύγκρουση, οι επαναστάτες υπό τον Καραμήτσο κατάφεραν να ξεφύγουν αφήνοντας πίσω τρεις νεκρούς άνδρες. Ο Δημήτριος Καραμήτσος τότε, αποφάσισε να επιτεθεί στην μουσουλμανική συνοικία του Κάτω Γραμματικού, προκειμένου να την πυρπολήσει, αλλά όταν έφτασε, οι Οθωμανοί ειδοποιημένοι, είχαν εγκαταλείψει το χωριό. Η δράση του οπλαρχηγού Δημήτριου Καραμήτσου υπήρξε ιδιαίτερα σημαντική κατά τα επαναστατικά γεγονότα της Νάουσας και του Ολύμπου, καθώς κατάφερε να προστατεύσει τους επαναστάτες από δυσμάς, μαζί με τα σώματα του Καστοριανού οπλαρχηγού Ιωάννη Παπαρέσκα.
Κυνουρίας Διονύσιος

Ο ιερέας Διονύσιος Κυνουρίας ήταν ιερωμένος και αγωνιστής του 1821.

Βίος

Τον έστειλε η κυβέρνηση στην Ζάκυνθο για να εξακριβώσει τις ενέργειες και τα κίνητρα των Ζαφειραίων από μαζί με τον Αρμοστή του νησιού που διαπραγματεύονταν ιδίας πρωτοβουλίας την παράδοση της Ελλάδας στην υπεράσπιση της Αγγλίας. Ο Διονύσιος έφερε εις πέρας την αποστολή του πείθοντας τους Ζαφειραίους ότι οι Έλληνες ήταν σε θέση να τα βγάλουν πέρα στον αγώνα. Επείσε επίσης τον Αρμοστή να δεχτεί τα γυναικόπαιδα και τους αδύνατους των Ελλήνων που κατέφευγαν από τα μαχόμενα μέρη.
Θευδέριχος Β΄

Βιογραφία

Ήταν ο δευτερότοκος γιος τού Χιλδεβέρτου Β΄ της Αυστρασίας και της Βρουνχίλδης, κόρης τού Αθάναγιλντ των Βησιγότθων.
Όταν απεβίωσε ο πατέρας του το 595, ο μεγαλύτερος αδελφός του Θευδεβέρτος Β΄ έλαβε την Αυστρασία (με πρωτεύουσα το Μετς) και ο Θευδέριχος Β΄ έλαβε το μερίδιο τού θείου Γκούντραμ: τη Βουργουνδία με πρωτεύουσα την Ορλεάνη. Επίσης έλαβε τις πόλεις Τουλούζη, Αζέν, Νάντη, Ανζέρ, Σαιντ, Ανγκουλέμ, Περιγκέ, Μπλουά, Σάρτρ και Λε Μαν. Ήταν ανήλικος και αντιβασίλισσα ήταν η μάμμη του Βρουνχίλδη, που είχε εκδιωχθεί από τον Θευδεβέρτο Β΄.
Το 596 ο εξάδελφος τού πατέρα του Χλωτάριος Β΄ της Νευστρίας και η μητέρα του Φρεδεγούνδη κατέλαβαν το Παρίσι, που έπρεπε να το είχε από κοινού με τους δύο αδελφούς. Η αντιβασίλισσα Φρεδεγούνδη έστειλε δύναμη στο Λαφφώ και νίκησε το στρατό τού Θευδεβέρτου Β΄ και τού Θευδερίχου Β΄. Το 599 η Βρουνχίλδη εκδιώχθηκε από την Αυστρασία και περιπλανιόταν κοντά στο Άρκις της Καμπανίας. Ο χωρικός που τη βρήκε και την έφερε στον Θευδέριχο Β΄, υποτίθεται ότι αμείφθηκε με την επισκοπή τού Ωσέρ. Ο Θευδέριχος Β΄ την υποδέχθηκε και γρήγορα βρέθηκε υπό την επιρροή της· αυτή ήθελε με πόλεμο να εκδικηθεί τον Θευδεβέρτο Β΄. Πράγματι σύντομα τα δύο αδέλφια βρέθηκαν σε διαμάχη. Ο Θευδέριχος Β΄ νίκησε τον αδελφό του στο Σαν. O Χλωτάριος Β΄ ήταν ράθυμος στο να συμμετάσχει και οι δύο αδελφοί στράφηκαν εναντίον του· συνέχισαν τον πόλεμο εναντίον της Νευστρίας και το 600 τον νίκησαν στο Ντορμέλ, κοντά στο Μοντρώ, στην περιοχή Ορβάν. Η Νευστρία μοιράστηκε μεταξύ τους: ο Θευδέριχος Β΄ έλαβε τη χώρα μεταξύ του Σηκουάνα και τού Λουάρ, ως τη Βρετάνη, ενώ ο αδελφός του την υπόλοιπη περιοχή ως τον ποταμό Ουάζ. Εκστράτευσαν μαζί στη Γασκώνη, υπέταξαν τον πληθυσμό της και έθεσαν δούκα εκεί τον Γκενιάλις.
Τον διαδέχθηκε ο νόθος γιος του Σιγιβέρτος Γ΄ με αντιβασίλισσα τη Βρουνχίλδη.
Καρβοξυαμινομεθανικό οξύ

Παραγωγή

1. Με επίδραση αμινομεθανικού οξέος σε αλομεθανικό οξύ:
2 Με υδρόλυση κυαναμινομεθανονιτρίλιου:
Βασίλης Πολυδούρης

Βιογραφία

Ο Βασίλης Πολυδούρης γεννήθηκε στο Κάνσας Σίτυ του Μισούρι από γονείς με καταγωγή από τη Μεσσηνία. Οι μουσικές επιρροές του πηγάζουν από δύο κυρίως συνιστώσες, η πρώτη είναι ο συνθέτης Μίκλος Ρόζα και η δεύτερη οι Ελληνορθόδοξες καταβολές του. Ο Πολυδούρης μεγάλωσε κοντά στην εκκλησία και συνήθιζε να παρακολουθεί τις λειτουργίες μαγεμένος από τη μελωδία της χορωδίας . Σε ηλικία 7 ετών άρχισε μαθήματα πιάνου και μερικά χρόνια αργότερα γράφτηκε στο Πανεπιστήμιο της Βόρειας Καλιφόρνια για να σπουδάσει κινηματογράφο και μουσική. Πολλές από τις ταινίες μικρού μήκους στις οποίες συνέδραμε βρίσκονται ακόμα στα αρχεία του πανεπιστημίου. Στο πανεπιστήμιο γνώρισε επίσης τους σκηνοθέτες Τζον Μίλιους και Ράνταλ Κλάιζερ με τους οποίους μετέπειτα συνεργάστηκε. Το 1985 έγραψε τη μουσική για την ταινία Flesh & Blood του Πολ Βερχόφεν, εγκαινιάζοντας έτσι ακόμα μια μακροχρόνια επαγγελματική συνεργασία.
Ο Πολυδούρης έγινε διάσημος χάρη στο δυναμικό, επικό στυλ των ορχηστρικών συνθέσεων του, καθώς και για τα περίπλοκα θεματικά μοτίβα του. Έμεινε στη μνήμη των σινεφίλ για τα μουσικά θέματα που έγραψε για τις ταινίες Η Γαλάζια Λίμνη (1980), Κόναν ο Βάρβαρος (1982), Κόναν ο Εξολοθρευτής (1984), Red Dawn (1984), RoboCop (1987), Το Κυνήγι του Κόκκινου Οκτώβρη (1990), Ελευθερώστε τον Γουίλι (1993), Στρατιώτες του Σύμπαντος και Στον Έρωτα του Παιχνιδιού (1999). Η μουσική που έγραψε για την ταινία Κόναν ο Βάρβαρος θεωρείται από πολλούς ένα από τα πιο εξαιρετικά δείγματα κινηματογραφικής μουσικής.
Ο Πολυδούρης παντρεύτηκε με τη γυναίκα του Bobbie το 1969 και απέκτησαν δύο κόρες, τη Zoë και την Alexis. Η Zoë είναι ηθοποιός και συνθέτης και έχει περιστασιακά συνεργαστεί με τον πατέρα της στη σύνθεση μουσικής για ταινίες. Τα τελευταία 4 χρόνια της ζωής του τα πέρασε στην πολιτεία της Ουάσιγκτον, και στις 8 Νοεμβρίου του 2006 πέθανε στο Λος Άντζελες από επιπλοκές που του προκάλεσε ο καρκίνος.
Χάλκινο έλασμα από επένδυση (Εθνικό Αρχαιολογικό Μουσείο, αρ. 6444)

Ιστορία του ευρήματος

Βρέθηκε στις ανασκαφές στην Αρχαία Ολυμπία στις 12 Νοεμβρίου 1877, 18 μέτρα δυτικά-βορειοδυτικά της νότιας γωνίας του ναού του Διός.

Περιγραφή

Το έλασμα ήταν πιθανώς προσαρμοσμένο μέσα σε ξύλινο πλαίσιο που ήταν κινητό, ίσως τροχήλατο. Από το γεωμετρικό σχήμα συμπεραίνουμε ότι διακοσμούσε κάποια εγκυθήκη, δηλαδή βάση, ίσως θυμιατηρίου, στην οποία ήταν τοποθετημένη μια λεκάνη ή κάποιο άλλο σκεύος για ιερή τελετουργική χρήση. 
Η διακόσμηση του ελάσματος είναι έκτυπη και εν συνεχεία σφυρηλατημένη. Χωρίζεται σε τέσσερεις ζωφόρους.

Αετοί

Οι τρεις αετοί συμβολίζουν το ιερό σύμβολο του Δία, στον οποίο ήταν αφιερωμένο το αντικείμενο που ήταν διακοσμημένο με το έλασμα.

Γρύπες

Δύο ανατολίζοντες Γρύπες στέκουν συμμετρικά αντικριστά.

Κυνήγι κενταύρου

Το τμήμα αυτό εικονίζει τον Ηρακλή γονατιστό ή μάλλον τρέχοντας προς τα δεξιά να στοχεύει με το βέλος του έναν Κένταυρο που έχει τρέψει σε φυγή προς τα δεξιά. Ο Κένταυρος στρέφει το κεφάλι του προς αριστερά και τείνει το δεξί χέρι προς τον Ηρακλή εκλιπαρώντας τον. Ο Ηρακλής φοράει κοντό χιτώνα που είναι διακοσμημένος με στιγμορόδακες. Φέρει φαρέτρα με βέλη και θήκη με σπαθί στην πλάτη. Τα λουριά είναι περασμένα χιαστί μπροστά στο στήθος. Ο δισώματος Κένταυρος έχει ολόκληρο ανθρώπινο σώμα και μισό αλογίσιο κορμί. Δύο βέλη τον έχουν τρυπήσει και το αίμα τρέχει από το σώμα του. Μια χονδρή βελανιδιά συμβολίζει την φύση της Φολόης, όπου διαδραματίζεται η μυθική σκηνή. Η σκηνή αυτή ομοιάζει με την περιγραφή της λάρνακας του Κύψελου που μας δίνει ο Παυσανίας.

Πότνια θηρών

Το μεγαλύτερο από τα τμήματα του ελάσματος εικονίζει την θεά Άρτεμη με τέσσερεις μεγάλες φτερούγες, δύο προς τα επάνω και δύο προς τα κάτω. Η θεά εικονίζεται σε εμπρόσθια όψη με το κεφάλι και τα πόδια στραμμένα προς αριστερά. Στα χέρια κρατάει θηρία σηκώνοντάς τα στον αέρα ως δείγμα της υπεροχής της. Στο δεξί κρατάει ένα λιοντάρι από το πόδι, όπως επίσης και στο αριστερό. Φοράει μακρύ χιτώνα ιωνικού ρυθμού με κοντά μανίκια και δεμένο με ζώνη στη μέση.
Εκλογική περιφέρεια Αττικής

Σύμφωνα με το ελληνικό εκλογικό σύστημα, ο νομός Αττικής μέχρι το 2018 διαιρούνταν σε πέντε εκλογικές περιφέρειες:  Α' Αθηνών,  Β' Αθηνών,  Α' Πειραιώς,  Β' Πειραιώς και νομού Αττικής.
Η εκλογική περιφέρεια νομού Αττικής ή Υπολοίπου Αττικής, όπως λεγόταν παλαιότερα, περιελάμβανε 18 Καλλικρατικούς δήμους και αντιπροσώπευε περίπου 500.000 δημότες. Από τις εκλογές του Ιανουαρίου του 2015 εκλέγει 15 βουλευτές  στο Ελληνικό Κοινοβούλιο και αποτελούσε την τρίτη μεγαλύτερη εκλογική περιφέρεια της Ελλάδας μετά τις περιφέρειες της Β' Αθηνών και της Α' Θεσσαλονίκης, με συνεχή αυξητική τάση τόσο σε επίπεδο ψηφοφόρων, όσο και σε αναλογία βουλευτικών εδρών, καθώς από τις πρώτες εκλογές της μεταπολίτευσης το 1974 ως σήμερα, ο αριθμός των εδρών της περιφέρειας υπερδιπλασιάστηκε (15 από 6).
Σύμφωνα με το σχέδιο Κλεισθένης, η εκλογική περιφέρεια νομού Αττικής προβλέπεται να διαιρεθεί σε δύο εκλογικές περιφέρειες: Ανατολικής Αττικής, που περιλαμβάνει 13 δήμους (Αχαρνών, Παλλήνης, Βάρης – Βούλας – Βουλιαγμένης, Διονύσου, Σπάτων – Αρτέμιδας, Ωρωπού, Μαραθώνα, Κρωπίας, Σαρωνικού, Παιανίας, Λαυρεωτικής, Ραφήνας – Πικερμίου και Μαρκόπουλου), στην οποία θα εκλέγονται 10 βουλευτές, και Δυτικής Αττικής, που περιλαμβάνει 5 δήμους (Φυλής, Μεγαρέων, Ασπροπύργου, Ελευσίνας, Μάνδρας – Ειδυλλίας), στην οποία θα εκλέγονται 4 βουλευτές.
Ελ Γκρέκο (ταινία)

Υπόθεση της ταινίας

Η ταινία μας μεταφέρει στο 16ο αιώνα με αφετηρία την Κρήτη, στη Βενετία ως το Τολέδο της Ισπανίας, ακολουθώντας την περιπετειώδη  αναζήτηση του Δομήνικου Θεοτοκόπουλου ή Ελ Γκρέκο για ελευθερία και έρωτα. Εκείνη την εποχή η Κρήτη, η ιδιαίτερη πατρίδα του ζωγράφου, βρίσκεται υπό την κατοχή των Ενετών. Ο πατέρας του Δομήνικου Θεοτοκόπουλου είναι αντάρτης και μάχεται τους κατακτητές, ενώ ο νεαρός καλλιτέχνης απολαμβάνει ήδη μεγάλη φήμη και επιτυχία. Μαζί με το στενό του φίλο Νικολό, που τον συνοδεύει παντού και τον προστατεύει, ο Γκρέκο θα βρεθεί στη Βενετία, ακολουθώντας την πανέμορφη Φραντζέσκα ντα Ρίμι. Εκεί θα θητεύσει στο εργαστήριο του μεγάλου ζωγράφου της Αναγέννησης Τιτσιάνο, ενώ θα γνωρίσει τον Ισπανό ιδεαλιστή ιερωμένο Νίνο ντε Γκεβάρα, που θα επηρεάσει καθοριστικά τη ζωή του. Ο Γκεβάρα  γοητεύεται από το ταλέντο του Έλληνα ζωγράφου και τον θαυμάζει, αν και διαφωνεί με την ιδιότυπη στάση του σε ό,τι αφορά στην τέχνη και στο Θεό. Οι δυο τους αναπτύσσουν μια ξεχωριστή φιλία.  Φθάνοντας στην Ισπανία, ο Θεοτοκόπουλος κατακτά παγκόσμια φήμη ως καλλιτέχνης, ενώ βρίσκει το μεγάλο έρωτα της ζωής του στο πρόσωπο της Χερόνιμα. Αποκτά ισχυρούς φίλους και είναι ευτυχισμένος που εργάζεται στην Ισπανία, ως τη στιγμή που θα δεχτεί το πρώτο χτύπημα της μοίρας. Μέσα στη δυστυχία του, θα ξανασυναντηθεί με ένα αγαπημένο πρόσωπο από το παρελθόν: τον Νίνο ντε Γκεβάρα, ο οποίος τώρα πια είναι Μέγας Ιεροεξεταστής και στέλνει τους «αιρετικούς» στην πυρά. Η μετάλλαξη του φίλου του σοκάρει τον Γκρέκο, ενώ το συγκλονιστικό θέαμα των ανθρώπων στην πυρά τον ωθεί να απεικονίσει με σχεδόν υπερφυσικό τρόπο την ψυχή των αθώων, κάνοντάς τους να φαίνονται άγιοι. Αυτό εξοργίζει τον Γκεβάρα.
Στη μάχη που θα διεξαχθεί ανάμεσά τους, το φως πολεμά το σκοτάδι. Τα όπλα του Γκεβάρα είναι η εξουσία και ο θάνατος, ενώ ο Γκρέκο προτάσσει τους πίνακές του, το φως και τις αξίες του ανυπότακτου κρητικού πολιτισμού που τον γέννησε.